google/wiki40b huggingface dataset:
ลินด์ซีย์ โลเอิน

ประวัติ

ลินด์ซีย์เกิดในลองไอแลนด์ นิวยอร์ก เริ่มต้นอาชีพเมื่ออายุสามขวบกับการเป็นนางแบบให้กับฟอร์ด ด้วยเอกลักษณ์ที่เธอมีผมแดง เธอได้รับการเซ็นสัญญากับเอเจนซี่ชั้นนำ และมีผลงานโฆษณาโทรทัศน์กว่า 60 ชิ้น รวมถึงสปอตของเดอะ แก๊ป (The Gap) , เจลโล (Jell-O) , พิซซ่าฮัท (Pizza Hut) และเวนดี้ส์ (Wendy’s)
ในปี 1996 ลินด์ซีย์มีผลงานการแสดงทางโทรทัศน์ ลินด์ซีย์เคยรับบทเป็นอาลี ฟาวเลอร์ ในละครชีวิตภาคกลางวันเรื่อง “Another World” ทั้งยังปรากฏตัวใน เรื่อง “Guiding Light” และ “Bette” ที่เธอร่วมแสดงในบทลูกสาวของเบ็ต มิดเลอร์ และ ภาพยนตร์ที่แพร่ภาพทางโทรทัศน์เรื่อง “Life-Size” กับไทร่า แบงค์ส และเรื่อง “Get a Clue”
ลินด์ซีย์ มีผลงานการแสดงภาพยนตร์ครั้งแรกเมื่อ ปี 1998 ในงานเก่าเอามาทำใหม่เรื่อง “The Parent Trap” เธอรับบทเป็นฝาแฝด แสดงกับเดนนิส เควด และนาตาชา ริชาร์ดสัน
ลินด์ซีย์ มีผลงานที่สร้างชื่อของเธอมีกันตามมาในบทบาทสาววัยรุ่นไม่ว่าจะเป็น "Freaky Friday" และ "Herbie: Fully Loaded," และล่าสุด ลินด์ซีย์กำลังก้าวเข้าสู่บทบาทที่โตมากขึ้นกว่าเดิม เมื่อเธอต้องปะทะบทบาทครั้งสำคัญกับนักแสดงรุ่นใหญ่ ทั้ง เมอรีล สตรีป ลิลลี่ ทอมลิน และทอมมี่ ลี โจนส์ ในภาพยนตร์เรื่อง "A Prairie Home Companion," ภายใต้ฝีมือการกำกับของ โรเบิร์ต อัลท์แมน นอกจากนี้ โลฮาน มีผลงานภาพยนตร์เรื่อง "Chapter 27" ซึ่งเป็นเรื่องราวที่เกี่ยวข้องกับการเสียชีวิตของนักร้องชื่อดัง จอห์น เลนนอน และได้แสดงคู่กับนักแสดง จาเรด เลโท
ทางด้านผลงานเพลง ลินด์ซีย์เคยร้องเพลงและเต้นรำมาตั้งแต่สี่ขวบ ได้โชว์เสียงในเพลงประกอบภาพยนตร์เรื่อง “Freaky Friday” โดยร้อง เพลงธีม “Ultimate” และในเพลงประกอบภาพยนตร์เรื่อง “Confessions of a Teenage Drama Queen” ได้ออกผลงานอัลบั้มชุดแรก Speak (2004) และอัลบั้มชุดที่ 2 A Little More Personal (Raw) (2005)
สิงหาคม พ.ศ. 2550 ลินด์ซีย์ ถูกไล่ออกจากค่ายเพลง Casablanca Records และค่ายหนังยักษ์ใหญ่ Disney และ Paramount Pictures

ภาพลักษณ์

ลินด์ซีย์ โลฮาน มักเป็นขาประจำหน้าหนึ่งของหนังสือพิมพ์แท็บลอยด์ โดยสื่อมวลชนมักชอบมอบตำแหน่งทีนควีนให้กับเธอ และเสนอภาพลักษณ์สาวปาร์ตี้ของเธอ โดยเธอเคยตอบโต้ให้เลิกเขียนภาพพจน์ของเธอเช่นนี้ โดยนักแสดงสาวได้ออกมาพูดถึงเรื่องนี้ว่า “ฉันรังเกียจจริงๆ เวลาที่คนส่วนใหญ่มาเรียกฉันว่าเป็นราชินีหนังวัยรุ่น”
ลินด์ซีย์มักมีปัญหาเกี่ยวกับเรื่องสุขภาพ ทั้งน้ำหนัก สารเสพติด และ อาการติดแอลกอฮอล์ โดยเธอได้บำบัด ยาเสพติดที่พรอมมิส ศูนย์บำบัดในแถบมาลิบู ส่วนเรื่องน้ำหนักที่ลดลงของเธอ โดยลินด์ซีย์ เปิดใจถึงเรื่องนี้ว่า “บางทีการที่ฉันมีรูปร่างผอมบาง มันไม่ได้ทำให้ฉันดูมีสุขภาพดีเลยค่ะ และฉันเองก็ไม่ได้คิดถึงตรงนี้เลยด้วยซ้ำ น้ำหนักฉันลดลงไปมาก ในช่วงที่ฉันต้องพักรักษาตัวที่โรงพยาบาล และตอนนี้ ฉันอยากให้ตัวเองมีน้ำหนักเพิ่มขึ้นกว่านี้ มันเป็นเรื่องที่ต้องอาศัยตั้งใจค่ะ เมื่อคุณเริ่มต้นที่จะเดินมาถูกทาง และถ้าเพื่อนของคุณยังเป็นเพื่อนคุณอยู่ เพราะว่าคุณมองหาทางหนทางที่แน่นอนแล้ว”
เอบิซุ

เอบิซุ (ญี่ปุ่น: 恵比寿 โรมาจิ: Ebisu) เป็นย่านหนึ่งในแขวงชิบูยะในกรุงโตเกียว ประเทศญี่ปุ่น ใกล้กับย่านรปปงงิและชิบูยะส่วนกลาง เดินทางเข้าถึงได้สะดวกโดยรถไฟสายยามาโนเตะ และสายฮิบิยะ ซึ่งจะจอดที่สถานีรถไฟเอบิซุ จากสถานีสามารถเดินเท้าเข้าถึงย่านนี้ได้อย่างสะดวก มีร้านเครื่องแต่งกายนำสมัย ร้านเหล้าองุ่น และร้านขายขนม เช่นเดียวกับย่านนำสมัยอย่างไดกังยามะและฮิโรโอะ
สถานที่ท่องเที่ยวหลักของย่านเอบิซุจะอยู่รอบ Yebisu Garden Place และโรงแรมเวสติน เดินเท้าได้จากทางออกด้านตะวันออกของสถานีเอบิซุผ่านทาง Yebisu Skywalk ตัวอย่างสถานที่ท่องเที่ยวสำคัญ เช่น สำนักงานใหญ่ของ Sapporo Breweries พิพิธภัณฑ์เบียร์เอบิซุ และ Tokyo Metropolitan Museum of Photography
เอบิซุเป็นจุดเปลี่ยนรถไฟของผู้ใช้บริการสายยะมะโนะเตะและฮิบิยะ จึงมีบาร์และร้านอาหารมากมาย ตั้งแต่ร้านอาหารแบบอิซากายะ ไปจนถึงผับแบบอังกฤษ รวมถึงบาร์ยืนดื่มแบบดั้งเดิมหรือทาจิโนมิ ร้านอาหารเหล่านี้ส่วนใหญ่ตั้งอยู่ในย่านเก่าที่อยู่ถัดจากทางออกด้านตะวันตกของสถานีรถไฟ แยกออกจากถนนโคมาซาวะ อาคาร Yebisu Garden Place Tower มีจุดชมทิวทัศน์ของกรุงโตเกียวอยู่บนภัตตาคารบนชั้นที่ 38
เอบิซุถือกำเนิดขึ้นเมื่อประมาณ พ.ศ. 2471]โดยขณะนั้นเป็นชุมชนที่พัฒนาขึ้นรอบๆอาคารของ Japan Beer Brewery Company ซึ่ง Yebisu Garden Place ตั้งอยู่ในปัจจุบัน Yebisu Beer ก่อตั้งขึ้นเมื่อ พ.ศ. 2433 โดย Japan Beer ตั้งชื่อตามเทพเอบิซุ หนึ่งในเจ็ดเทพแห่งโชคลาภของญี่ปุ่น และเป็นเบียร์ที่เป็นที่นิยมของคนในท้องที่มายาวนาน ย่านนี้ได้ชื่อตามสถานีรถไฟที่สร้างขึ้นโดย Japan Beer Brewery Company เมื่อ พ.ศ. 2444 เพื่ออำนวยความสะดวกในการขนส่งเบียร์ ตั้งแต่นั้น Japan Beer ได้จัดระบบองค์กรใหม่และเปลี่ยนชื่อเป็น Sapporo Breweries Ltd. หลังจากที่โรงกลั่นเบียร์ถูกย้ายออกไปที่ชิบะเมื่อ พ.ศ. 2531 พื้นที่นี้ได้พัฒนาใหม่เป็น Yebisu Garden Place และเปิดสำหรับประชาชนทั่วไปใน พ.ศ. 2537
คำว่า "Yebisu" เป็นการสะกดแบบโบราณ ซึ่งจะออกเสียงเช่นเดียวกับ "Ebisu" ไม่ว่าจะมี "Y" หรือไม่
ฮาโอมารุ

ประวัติตามท้องเรื่อง

ในช่วงที่ฮาโอมารุมีอายุได้ 15 ปี เขาได้ทำการท้ายางิว จูเบย์ ให้สู้กันตัวต่อตัว แต่จากการที่ฮาโอมารุยังขาดประสบการณ์ ทำให้จูเบย์ขบขันที่ฮาโอมารุปรารถนาเป็นชายหนุ่มที่องอาจ เขานำฮาโอมารุมาพบกับ นิโคติน คาเฟอิน ซึ่งได้เป็นอาจารย์ของเขาในเวลาต่อมา เพื่อให้เขาได้รับการฝึกฝนที่เหมาะสม ในช่วงที่อาจารย์นิโคตินยังมีชีวิตอยู่ เขายังได้อนุกูลต่อเก็นจูโร่ซึ่งเป็นศิษย์ร่วมสำนักเดียวกับฮาโอมารุ ซึ่งต่างก็เป็นเด็กกำพร้าเช่นกัน
นิโคตินอบรมสั่งสอนวิชาให้แก่ฮาโอมารุไปพร้อมกับเก็นจูโร่ที่บ้านพักของเขาเอง ทั้งคู่เริ่มมีความสนิทสนมต่อกัน แต่เก็นจูโร่ก็ยังมีความปรารถนาที่จะได้รับพลังเพิ่มขึ้นอีก ในการทดสอบนักเรียนของตนเขาได้ล่อให้ทั้งคู่ทำการช่วงชิงสมบัติ ซึ่งเป็นดาบซึ่งมีชื่อว่าฟุกุโดคุ โดยทดสอบให้เผชิญกับกลุ่มนักสู้อื่น ตรงกันข้ามกับเพื่อนของเขา มีเพียงฮาโอมารุเท่านั้นที่ทำการต่อสู้จนข้าศึกร่นถอยไปโดยที่ตนไม่ได้ไล่ตามไป และภายหลังจากที่เก็นจูโร่ออกจากบ้านของอาจารย์นิโคติน ฮาโอมารุก็ได้รับรางวัลเป็นดาบดังกล่าว ซึ่งฮาโอมารุได้รับการสนับสนุนจากอาจารย์ของเขา และสอนให้ฮาโอมารุหมั่นปรับปรุงตัวเอง ฮาโอมารุเดินทางท่องโลกกว้างเพื่อพัฒนาทักษะการใช้ดาบของเขาให้มีความสมบูรณ์แบบ และออกหาคู่ท้าชิงที่คู่ควรซึ่งมีชื่อว่าชูร่า
เฟรเดริก เมนดี (นักฟุตบอลเกิดปี ค.ศ. 1988)

สโมสรอาชีพ

เมนดีเริ่มต้นเส้นทางอาชีพกับสโมสร Rezé ในฝรั่งเศส ต่อมาเป็นสโมสร Évreux FC 27 ก่อนที่จะย้ายไปสโมสร Etoile ในเอส.ลีกของสิงคโปร์ หลังผ่านไป 23 นัด เขายิงได้ 15 ประตู เป็นผู้ทำประตูสูงสุดของเอส.ลีก เขายิงหนึ่งประตูในสิงคโปร์ลีกคัพ 2010 ต่อ Geylang United ทำให้ต้นสังกัดอย่าง Etoile คว้าแชมป์ลีกคัพได้สำเร็จ เขายังยิงประตูใส่ Phnom Penh Crown ในการแข่งขันสิงคโปร์คัพ 2010 ซึ่งต้นสังกัดของเขาชนะไป 2-1 และผ่านเข้าไปถึงรอบก่อนรองชนะเลิศ
ฤดูกาลแรกกับ Etoile เมนดียิง 21 ประตูจาก 32 นัด ทำให้เขาได้รับรางวัลรองเท้าในฤดูกาล 2010 และยังพาทีมคว้าแชมป์ในฤดูกาลนั้น ต้นฤดูกาล 2011 เมนดีย้ายเข้าร่วมโฮม ยูไนเต็ด เขายิงประตูแรกให้กับโฮมในนาทีที่ 4 พบกับอัลบีเร็กซ์ นิอิงะตะ ก่อนจบลงด้วยชัยชนะของโฮม 2-1
ประตูที่ 5 ที่ทำได้กับสโมสร เกิดขึ้นในวันเมษาหน้าโง่ เมื่อเขายิงประตูตีเสมอในนาทีที่ 81 ต่อเทมปิเนสโรเวอร์ ช่วยพาโฮมทำสถิติไร้พ่าย 25 นัดติดต่อกัน
ในปี ค.ศ. 2013 เมนดีย้ายจากสิงคโปร์ไปยังโปรตุเกส และอีก 3 ปีถัดมา เขาย้ายไปร่วมสโมสรอุลซัน ฮุนได ในเคลีก
ในฤดูกาล 2017 เมนดีเซ็นสัญญาร่วมทีมเชจู ยูไนเต็ด เขายิงประตูแรกให้กับสโมสรในเอเอฟซีแชมเปียนส์ลีก นัดที่เสมอแอดิเลดยูไนเต็ด 3-3
เมนดี ย้ายมาร่วมทีมบางกอกกล๊าส ในเดือนพฤศจิกายน พ.ศ. 2560 และยิงประตูแรกให้กับสโมสรในนัดที่ 4 ของฤดูกาล 2561 เมื่อวันที่ 4 มีนาคม นัดเปิดลีโอสเตเดียมชนะการท่าเรือ 2-0 ต่อมาวันที่ 10 มีนาคม เขายิงหนึ่งประตู ช่วยให้ทีมของเขาบุกชนะชลบุรี 2-0 ที่ชลบุรีสเตเดียม และในวันที่ 1 เมษายน เขาทำหนึ่งประตูในวันเมษาหน้าโง่อีกครั้ง นัดที่บางกอกกล๊าสบุกเสมอเมืองทอง ยูไนเต็ด ที่เอสซีจีสเตเดียม 2-2

ทีมชาติ

เมนดีเกิดที่ Évreux ในประเทศฝรั่งเศส แต่มีสัญชาติกินี-บิสเซา เขาถูกเรียกตัวติดทีมชาติกินี-บิสเซา และลงเล่นนัดแรกในรอบคัดเลือกแอฟริกาคัพออฟเนชันส์ 2017 นัดที่ชนะแซมเบีย ซึ่งเขายิงประตูได้ด้วย
มนตรี แพรพันธ์

ประวัติ

เรืออากาศโทมนตรี แพรพันธ์ เกิดวันที่ 18 มกราคม พ.ศ. 2516 ภูมิลำเนาเดิมเป็นคนจังหวัดกำแพงเพชร อดีตเคยเล่นฟุตบอลกีฬานักเรียนเยาวชนแห่งชาติโค้กคัพ และมีความสามารถทางฟุตบอลสูงจนได้รับโควตานักฟุตบอล ศึกษาต่อที่โรงเรียนจ่าอากาศ
รากหญ้า

รากหญ้า (อังกฤษ: grassroots) เป็นขบวนการอย่างหนึ่ง (มักใช้ในบริบทของขบวนการทางการเมือง) ที่ขับเคลื่อนด้วยการเมืองของชุมชนท้องถิ่น คำดังกล่าวเป็นการแสดงนัยว่าการสร้างขบวนการและกลุ่มที่สนับสนุนขบวนการดังกล่าวเป็นธรรมชาติและเกิดขึ้นเอง อันเป็นการเน้นความแตกต่างระหว่าง "รากหญ้า" กับขบวนการซึ่งจัดตั้งขึ้นตามโครงสร้างอำนาจแบบเก่า ขบวนการรากหญ้ามักเกิดในระดับท้องถิ่น โดยมีอาสาสมัครจำนวนมากในชุมชนเสียสละเวลาเพื่อสนับสนุนพรรคในท้องถิ่น ซึ่งสามารถนำไปสู่การช่วยเหลือพรรคในระดับชาติได้ ยกตัวอย่างเช่น ขบวนการรากหญ้าสามารถนำไปสู่การลงคะแนนเสียงให้แก่พรรคการเมืองใดพรรคการเมืองหนึ่งอย่างสำคัญ ซึ่งจะช่วยรัฐและพรรคการเมืองระดับชาติ

จุดกำเนิด

จุดกำเนิดการใช้คำว่า "รากหญ้า" โดยเป็นคำอุปมาทางการเมืองนั้นไม่แน่ชัด ในสหรัฐอเมริกา การใช้วลี "รากหญ้าและรองเท้าบูท" คาดกันว่าถูกประดิษฐ์ขึ้นโดยสมาชิกวุฒิสภา อัลเบิร์ต เจเรไมอาห์ เบเวอร์ริดจ์ แห่งรัฐอินเดียนา จากพรรคก้าวหน้าในปี ค.ศ. 1912 ในคำกล่าวที่ว่า "พรรคนี้มาจากรากหญ้า มันเติบโตมาจากดินแห่งความต้องการอย่างแรงกล้าของประชาชน"

ในประเทศไทย

รากหญ้ามีที่มาจากภาษาอังกฤษว่า grassroots  เป็นคำศัพท์ที่ใช้อย่างกว้างขวางในช่วงรัฐบาล พ.ต.ท.ทักษิณ ชินวัตร เป็นนายกรัฐมนตรีทั้งสองสมัย ใช้เปรียบเทียบหมายถึง ประชาชนชั้นล่างของสังคมไทย โดยมากเป็นเกษตรกร, ผู้ใช้แรงงาน ซึ่งล้วนแต่เป็นผู้ที่มีรายได้น้อย มีภาวะการครองชีพต่ำ โดยเฉพาะผู้ที่อาศัยอยู่ในต่างจังหวัด
รากหญ้าจึงเป็นเป้าหมายของการใช้นโยบายประชานิยม ซึ่งถือกันว่าประสบความสำเร็จเป็นอย่างยิ่ง และกลุ่มรากหญ้านี่เองที่เป็นฐานเสียงให้แก่ พ.ต.ท.ทักษิณ และพรรคไทยรักไทย 
ในช่วงกลางของการดำรงตำแหน่งนายกรัฐมนตรีของ ทักษิณ ชินวัตร ให้เปลี่ยนการเรียกขานจากคำว่ารากหญ้าไปเป็นรากแก้วแทน โดยมีการเปิดตัวงานนิทรรศการ "เหลียวหลังแลหน้า จากรากหญ้าสู่รากแก้ว" โดยอ้างการหมดไปของความยากจนจากผลงานของรัฐบาล และยกระดับรากหญ้าขึ้นเป็นรากฐานของสังคมเปรียบเหมือนรากแก้วของต้นประเทศชาติ อย่างไรก็ตาม ได้มีข้อวิพากษ์ถึงผลการแก้ไขปัญหาความยากจนว่าเป็นเพียงมายาคติวาดฝันแต่งตัวเลข และเป็นแค่การนำเงินไปแจก มิได้เป็นการแก้ไขอย่างยั่งยืน
หลังรัฐประหาร 19 กันยายน พ.ศ. 2549 พลเอก สนธิ บุญยรัตกลิน ประธานคณะมนตรีความมั่นคงแห่งชาติ (คมช.) ก็มีความพยายามผลักดันคำว่า รากแก้ว เรียกขานแทน และขอให้สื่อมวลชนเปลี่ยนมาใช้คำนี้แทน เช่นเดียวกับ ดร. สุเมธ ตันติเวชกุล ซึ่งเสนอให้เปลี่ยนตัวสะกดจาก grass root ไปเป็น glass root แต่ก็ไม่ได้รับความนิยมนัก
หลังรัฐประหารในประเทศไทย พ.ศ. 2557 พลเอก ประยุทธ์ จันทร์โอชา นายกรัฐมนตรี
อัสนี-วสันต์

ประวัติ

พ.ศ. 2517 ป้อม - อัสนี โชติกุล และ น้องชาย โต๊ะ - วสันต์ โชติกุล จากอำเภอเมือง จังหวัดเลย ได้เข้ามาศึกษาต่อในกรุงเทพ และได้ร่วมเข้าประกวดวงดนตรีโฟล์คซองในกรุงเทพฯ และได้รางวัลชนะเลิศ อาจารย์ วิมล จงวิไล ซึ่งเป็นหนึ่งในกรรมการพาไปอัดเสียง เป็นจุดกำเนิดของวงอิสซึ่น มีผลงานเพลงดังอย่าง แม่สาวตางาม พบกันหน้าสยามสแควร์ และ หนึ่งมิตรชิดใกล้ ซึ่งต่อมาโต๊ะได้นำมาร้องใหม่อีกครั้งในอัลบั้ม ผักชีโรยหน้า เมื่อปี 2530 โดยหลังจากที่ทำงานเพลงได้ไม่นาน ป้อมและโต๊ะได้แยกตัวออกจากวงอิสซึ่นมาทำงานเบื้องหลัง
ในปี พ.ศ. 2529 ทั้งคู่ตัดสินใจทำผลงานเพลงของตนเองออกมาเพื่อออกอัลบั้มชุดแรกคือ บ้าหอบฟาง สังกัดค่ายไนท์สปอตโปรดักชั่น ในสังกัด WEA แต่ไม่ประสบความสำเร็จเท่าที่ควร แต่ก็มีเพลงดังอย่าง บ้าหอบฟาง ที่ได้รับความนิยมในขณะนั้น
ต่อมาในปี พ.ศ. 2530 ป้อมและโต๊ะย้ายมาสังกัดจีเอ็มเอ็ม แกรมมี่ และมีผลงานชุดที่ 2 ผักชีโรยหน้า ซึ่งประสบความสำเร็จอย่างสูงโดยมีเพลงดังอย่าง ก็เคยสัญญา หนึ่งมิตรชิดใกล้ ซึ่งเป็นเพลงเก่าที่ทำร่วมกับวงอิสซึ่น บังอรเอาแต่นอน สายล่อฟ้า และ ทั้งทั้งที่รู้
ปี พ.ศ. 2531 ได้ออกอัลบั้มชุดที่ 3 กระดี่ได้น้ำ มีเพลงดังอย่าง กระดี่ได้น้ำ ยินยอม บังเอิญติดดิน และ ร่ำไร
ปี พ.ศ. 2532 ได้ออกอัลบั้มชุดที่ 4 ฟักทอง มีเพลงดังอย่าง ยินดีไม่มีปัญหา หัวใจสะออน ได้อย่างเสียอย่าง อยากจะลืม วัวลืมตัว และ กรุงเทพมหานคร และอัลบั้มชุดนี้ได้ทำยอดขายเกิด1ล้านตลับเป็นชุดแรกของวง และเป็นอัลบั้มขายดีที่สุดในปีพ.ศ.นั้นเลยทีเดียว
ปี พ.ศ. 2533 ได้ออกอัลบั้มชุดที่ 5 สับปะรด มีเพลงดังอย่าง เธอปันใจ เกี่ยวก้อย คงเดิม และ กุ้มใจ อัลบั้มนี้เป็นอีกชุดที่ทำยอดขายเกิน1ล้านตลับอีกชุดของวงเป็นชุดที่สอง
ปี พ.ศ. 2536 ได้ออกอัลบั้มชุดที่ 6 รุ้งกินน้ำ มีเพลงดังอย่าง รักเธอเสมอ ลาก่อน ลงเอย
จนปี พ.ศ. 2538 พวกเขาทั้งคู่ตั้งค่ายเพลง มอร์ มิวสิก ในเครือจีเอ็มเอ็ม แกรมมี่  
ในปี พ.ศ. 2540 ได้ออกอัลบั้มชุดที่ 7 บางอ้อ มีเพลงดังอย่าง อยากได้ยินว่ารักกัน ข้าวเย็น I LOVE YOU  และ คนหลายใจ ซึ่งแต่งโดยร็อคเกอร์ชื่อดัง "เสก โลโซ" และเป็นอัลบั้มชุดสุดท้ายที่มียอดขายเกิน1ล้านตลับของวง
ปี พ.ศ. 2545 ได้ออกอัลบั้มชุดที่ 8 จินตนาการ มีเพลงดังอย่าง สิทธิ์ของเธอ รับไม่ไหว และ ลูกผู้ชาย
ปี พ.ศ. 2549 ได้ออกอัลบั้มชุดที่ 9 เด็กเลี้ยงแกะ มีเพลงดังอย่าง อยากให้อยู่ด้วยไหม
ปี พ.ศ. 2554 ทั้งคู่ก็ได้ก่อตั้ง บริษัท สหภาพดนตรี จำกัด ร่วมกับ นิติพงษ์ ห่อนาค ชาตรี คงสุวรรณ และ วุฒินันต์ ภิรมย์ภักดี
และเมื่อปี พ.ศ. 2558 บริษัท สหภาพดนตรี ก็ได้ทำการเปลี่ยนชื่อเป็น มิวสิกมูฟเอนเตอร์เทนเมนต์ มาจนถึงปัจจุบัน
พระที่นั่งเวหาศน์จำรูญ

พระที่นั่งเวหาศจำรูญ เป็นพระที่นั่งสองชั้น สถาปัตยกรรมแบบจีน ตั้งอยู่ภายในพระราชวังบางปะอิน สร้างในรัชสมัยของพระบาทสมเด็จพระจุลจอมเกล้าเจ้าอยู่หัว ในปี พ.ศ. 2432 พระที่นั่งองค์นี้มีนามในภาษาจีนว่า เทียน เม่ง เต้ย  (天明殿 อ่านแบบจีนกลางว่า เทียน หมิง เตี้ยน) แปลเป็นไทยว่า พระที่นั่งฟ้าสว่าง (เทียน แปลว่า เวหา , เม่ง แปลว่า จำรูญ , เตี้ยน แปลว่า พระที่นั่ง) ใช้เวลาในการสร้างประมาณ 10 ปี และเป็นพระที่นั่งองค์สุดท้ายที่สร้างขึ้นในรัชกาลที่ 5

ประวัติ

พระที่นั่งเวหาศจำรูญ เป็นของถวายของข้าราชการกรมท่าซ้าย คือ พ่อค้าใหญ่ชาวจีน โดยมีพระยาโชฎึกราชเศรษฐี (ฟัก โชติกสวัสดิ์) เป็นนายงาน หลวงสาทรราชายุตก์ (ยม พิศลยบุตร) และหลวงโภคานุกุล (จื๋ว) เป็นผู้ควบคุมในการก่อสร้าง และสมเด็จพระเจ้าน้องยาเธอ พระองค์เจ้าทองแถม กรมหมื่นสรรพศาสตร์ศุภกิจ เป็นผู้ควบคุมดูแล
เมื่อพระที่นั่งสร้างเสร็จ รัชกาลที่ 5 โปรดเกล้าฯ จัดให้มีพระราชพิธีเฉลิมขึ้นพระที่นั่งตามแบบจีน เมื่อวันที่ 27 - 31 ธันวาคม พ.ศ. 2432

ชั้นล่าง

ชั้นล่างของพระที่นั่งเวหาศจำรูญนั้น ใช้เป็นห้องพระบรรทมพระบาทสมเด็จพระมงกุฏเกล้าเจ้าอยู่หัว ซึ่งจะอยู่ทางทิศตะวันออกของพระที่นั่ง และใช้เป็นท้องพระโรง ซึ่งสามารถแบ่งออกเป็น 2 ส่วน ได้แก่ ท้องพระโรงล่าง และท้องพระโรงบน โดยบริเวณทางขึ้นท้องพระโรงบนนั้นมีแผ่นหินอ่อนเป็นตราสัญลักษณ์ลัทธิเต๋าของจีน รูปหยินหยางประดับไว้ มีพระราชอาสน์ของพระบาทสมเด็จพระจุลจอมเกล้าเจ้าอยู่หัวตั้งอยู่ตรงกลาง นอกจากนี้ พระบาทสมเด็จพระมงกุฏเกล้าเจ้าอยู่หัวยังโปรดเกล้าฯ ให้คัดลอกแผ่นป้ายคำโคลงสรรเสริญข้าราชการที่ทำคุณความดี 9 บท 17 แผ่นป้าย มาประดับไว้ด้วย ส่วนท้องพระโรงบนนั้น เป็นห้องประชุมเสนาบดี และใช้เป็นที่ประทับของรัชกาลที่ 5 โดยมีการตั้งป้าย 8 เหลี่ยมซึ่งเขียนเป็นภาษาจีนว่า "เทียน เหมง เต้ย" และ "ว่าน ว่าน ซุย" ซึ่งแปลว่า ทรงพระเจริญหมื่น ๆ ปี และที่เพดานท้องพระโรงมีอักษรไทยที่เขียนเลียนแบบอักษรจีนเป็นคำว่า "กิม หลวน เต้ย" ซึ่งแปลว่า โอรสจากสวรรค์

ชั้นบน

ห้องชั้นบนของพระที่นั่งเวหาศจำรูญ ประกอบด้วย 4 ห้องใหญ่ ได้แก่ ห้องบรรทมสมเด็จพระบรมราชินีนาถ ห้องบรรทมพระบาทสมเด็จพระจุลจอมเกล้าเจ้าอยู่หัว ห้องทรงพระอักษร และห้องพระป้าย โดยมีรายละเอียดดังนี้

ห้องทรงพระอักษร

ห้องทรงพระอักษรตั้งอยู่ในทางทิศใต้ของพระที่นั่ง ภายในห้องมีโต๊ะทรงพระอักษรของพระบาทสมเด็จพระจุลจอมเกล้าเจ้าอยู่หัวและพระบาทสมเด็จพระมงกุฏเกล้าเจ้าอยู่หัวตั้งอยู่ ปัจจุบัน ใช้เป็นที่เก็บหนังสือภาษาจีนในรัชสมัยรัชกาลที่ 5
สาธารณสุขมูลฐาน

การสาธารณสุขมูลฐาน (อังกฤษ: Primary health care) คือ การดูแลสุขภาพที่จำเป็นตั้งอยู่บนพื้นฐานของการปฏิบัติ โดยใช้เทคโนโลยี่ที่ถูกต้องตามหลักวิทยาศาสตร์ และเป็นที่ยอมรับทั่วไปในสังคม เพื่อเป็นหลักการทั่วไปใช้ในการดูแลสุขภาพส่วนบุคคล ครอบครัว และคนในชุมชน โดยผ่านการยอมรับของชุมชนและมีค่าใช้จ่ายในระดับที่ชุมชนยอมรับได้ ในทุกๆขั้นตอนของการพัฒนาต้องมีการยอมรับฟังความคิดเห็นของคนในกลุ่ม 
ในอีกความหมายหนึ่ง สาธารณสุขมูลฐานคือ การดูแลสุขภาพ ในระบบสาธารณสุข รูปแบบหนึ่งที่มุ่งเน้น การจัดการทรัพยากรทางสุขภาพโดยใช้เงื่อนไขของชุมชนเป็นสำคัญ

ประวัติ

เมื่อประมาณปี พ.ศ. 2524 - พ.ศ. 2525 องค์การอนามัยโลกได้เสนอความคิดขึ้นมาว่า หากจะให้ประชากรทุกคนในโลกหรือประชากรในประเทศมีสุขภาพอนามัยที่ดีขึ้นแล้ว งานสาธารณสุขจะต้องได้รับการส่งเสริม ให้ชาวบ้านได้เข้ามามีส่วนร่วมในการดำเนินงาน ซึ่งในขณะนั้นก็ได้มีประเทศต่าง ๆ ได้เริ่มดำเนินการทำนองนี้แล้ว รวมทั้งประเทศไทยด้วย พร้อมกันนั้นประเทศสมาชิกขององค์การอนามัยโลกได้มีมติให้ถือว่า ปี ค.ศ. 2000 หรือ พ.ศ. 2543 เป็นเป้าหมายที่ประชากรทุกคนของประเทศสมาชิกจะมีสุขภาพอนามัยดีอย่างทั่วถึง ซึ่งประเทศสมาชิกทุกประเทศรวมทั้งประเทศไทย ได้ยอมรับเป้าหมายดำเนินงาน เมื่อเดือนกันยายน 2521 ได้มีการประชุมเรื่องการสาธารณสุขมูลฐานขึ้นที่เมืองอัลมาอตาประเทศรัสเซีย ที่ประชุมยอมรับหลักการว่า สาธารณสุขมูลฐาน เป็นกลวิธีที่เหมาะสมที่จะทำให้ประชากรทุกคนมีสุขภาพอนามัยดีอย่างทั่วถึงได้
ซุนเซ็ก

ซุนเกี๋ยน

ซุนเซ็กมีความผูกพันกับซุนเกี๋ยนผู้พ่อมาก ได้ออกไปช่วยพ่อรบกับเล่าเปียวที่เกงจิ๋ว เมื่อซุนเกี๋ยนเสียชีวิตในการรบ ศพของซุนเกี๋ยนถูกเล่าเปียวยึดเอาไว้ ซุนเซ็กเมื่อทราบข่าวพ่อเสียชีวิต ก็ร้องไห้อย่างไม่อายใคร และประกาศว่าจะชิงศพพ่อกับคืนมา เหล่าขุนพลจึงเสนอให้นำตัวหองจอ ทหารของเล่าเปียวที่จับตัวได้มาแลกกับศพของซุนเกี๋ยน การเจรจาแลกเปลี่ยนเป็นผลสำเร็จ เพราะเล่าเปียวก็ต้องการสงบศึกอยู่แล้ว ซุนเซ็กได้จัดพิธีศพของซุนเกี๋ยนอย่างสมเกียรติ และต่อมาจึงได้สืบสานเจตนารมณ์ของบิดารวบรวมกังตั๋งเป็นผลสำเร็จ

จิวยี่

ขณะที่ซุนเกี๋ยนผู้เป็นบิดาไปช่วยจูฮีรบกับโจรโพกผ้าเหลือง ซุนเซ็กซึ่งขณะนั้นอายุประมาณ 10 ปี อาศัยอยู่กับครอบครัวอยู่ที่ฉิวฉุน ที่เมืองฉิวฉุน จิวยี่ซึ่งมีอายุไล่เลี่ยกันได้อาศัยอยู่บริเวณนั้นได้ไปมาหาสู่กับซุนเซ็กเสมอ ทั้งสองจึงกลายเป็นเพื่อนรักกัน ซุนเซ็กและจิวยี่เกิดปีเดียวกัน แต่อายุต่างกัน 2 เดือน โดยจิวยี่อ่อนอาวุโสกว่า จิวยี่จึงนับถือซุนเซ็กเป็นพี่ ส่วนซุนเซ็กก็เรียกจิวยี่ว่าน้อง
ต่อมา ซุนเซ็กต้องไปช่วยซุนเกี๋ยนรบเล่าเปียว จึงแยกห่างจากจิวยี่ไป เมื่อซุนเกี๋ยนเสียชีวิต ซุนเซ็กจึงไปอาศัยอยู่กับอ้วนสุด หลังจากนั้นจึงได้นำทัพแยกตัวออกมาไปสร้างดินแดนของตนเอง ในระหว่างยกทัพจึงได้พบกับจิวยี่อีกครั้ง จิวยี่ได้นำไพร่พลของตนรวมกับของซุนเซ็ก และร่วมมือกับซุนเซ็ก รวบรวมแคว้นกังตั๋งจนเป็นผลสำเร็จ
ทั้งซุนเซ็กและจิวยี่มีสถานะคู่เขยกันด้วย ภรรยาของซุนเซ็ก คือ ไต้เกี้ยวพี่สาวของเสียวเกี้ยว ซึ่งเป็นภรรยาของจิวยี่  พี่น้องเกี้ยวสองโฉมสคราญแห่งกังตั๋งคู่นี้ เป็นบุตรสาวของเกียวก๊กโล
ซุนเซ็กไว้ใจในฝีมือและความจงรักภักดีของจิวยี่ ก่อนที่ซุนเซ็กจะตายยังได้สั่งเสียกับซุนกวนว่า การภายในให้ปรึกษาเตียวเจียว การภายนอกให้ปรึกษาจิวยี่

ไทสูจู้

แต่เดิม ไทสูจู้รับราชการอยู่โตเกี๋ยม ณ เมืองชีจิ๋ว เป็นผู้ฝ่าวงล้อมของโจโฉไปขอความช่วยเหลือจากเล่าปี่ หลังจากโตเกี๋ยมแก่ตายก็ได้ไปอยู่กํบเล่าอิ้ว เมื่อซุนเซ็กเข้าตีเมืองของเล่าอิ้ว ไทสูจู้จึงอาสาไปรบต้านซุนเซ็ก ซุนเซ็กและไทสูจู้รบกันไม่รู้แพ้รู้ชนะกัน ซุนเซ็กรู้สึกชื่นชมในฝีมือของไทสูจู้คิดอยากได้ตัวมาใช้ 
ต่อมาซุนเซ็กตีเล่าอิ้วแตกพ่าย ไทสูจู้รวบรวมกำลังขึ้นมาใหม่แล้วนำทัพรบกับซุนเซ็ก แต่ถูกอุบายของจิวยี่ทำให้ถูกจับตัวได้ ซุนเซ็กได้พูดจาหว่านล้อมจนไทสูจู้ยอมสวามิภักดิ์ด้วยใจจริง จากนั้น ไทสูจู้จึงขอไปรวบรวมกำลังพลอีกส่วนมาให้ซุนเซ็ก แล้วจะนำกลับมาตอนเที่ยงวันของวันถัดไป ซุนเซ็กไว้ใจไทสูจู้จึงอนุญาต แม้คนอื่นคัดค้านเพราะไทสูจู้อาจหนีไปตั้งกองกำลังต่อต้านซุนเซ็กใหม่ แต่ไทสูจู้ก็กลับมาตามสัญญาในเวลาเที่ยงวันตรง
ไทสูจู้ได้รับความไว้วางใจจากเจ้านายจึงรับใช้ตระกูลซุนด้วยความซื่อสัตย์ จนกระทั่งเสียชีวิตในการรบกับเตียวเลี้ยว ในสมัยที่ซุนกวนครองกังตั๋ง
หินรูปเนื้อ

หินรูปเนื้อ (จีน: 肉形石; พินอิน: Ròuxíngshí) เป็นชื่อหินก้อนหนึ่งซึ่งสลักเป็นรูปหมูสามชั้น ทำขึ้นในราชวงศ์ชิงจากหินแจสเพอร์ที่มีชั้นต่าง ๆ ก่อทับกันขึ้นตามธรรมชาติในห้วงเวลาหลายปี แต่ละชั้นมีสีสันต่างกันไป เมื่อแกะสลัก หินได้รับการย้อมสีให้เหมือนหมูสามชั้นจริง ๆ
หินสูง 5.73 เซนติเมตร กว้าง 6.6 เซนติเมตร และหนา 5.3 เซนติเมตร
ปัจจุบัน หินนี้จัดแสดงอยู่ที่พิพิธภัณฑ์พระราชวังแห่งชาติในไทเป ไต้หวัน แม้ในทางประวัติศาสตร์ศิลปะจะมีคุณค่าเพียงระดับกลาง แต่กลับได้รับความสนใจเข้าเยี่ยมชมสูงและมีชื่อเสียงมาก ทั้งได้รับการเรียกขานว่า เป็น "งานชิ้นเอกอันเลื่องชื่อที่สุด" ของพิพิธภัณฑ์ และจัดเข้ากลุ่มกับผลงานอีกสองชิ้น คือ ผักกาดหยกเขียว (翠玉白菜) กับหม้อเหมากง (毛公鼎) รวมกันเป็น "ไตรรัตน์" (三宝) ประจำพิพิธภัณฑ์แห่งนี้ อนึ่ง สาธารณชนยังลงคะแนนให้หินนี้เป็นวัตถุยอดสำคัญในบรรดาสิ่งของของพิพิธภัณฑ์ด้วย
ด้วย(ความ)ลับ และผูกพัน

โครงเรื่อง

เมื่อวันหนึ่งแม่ลูกกำลังไปเทื่ยวกันที่บ้านคุณตาคุณยาย โดยที่พ่อนั้นอยู่ที่บ้านไม่ได้ไปไหน แต่ระหว่างทางกลับเกิดอุบัติเหตุที่ไม่คาดฝันเกิดขึ้น ทำให้ภรรยาของเขาเสียชีวิตลง และเมื่อลูกนั้นฟื้นขึ้นมา ก็ไม่ใช่ลูกคนเดิมของเขาอีกต่อไป...
กวยจั๊บ

กวยจั๊บ เป็นก๋วยเตี๋ยวชนิดหนึ่งที่ค่อนข้างแตกต่างจากก๋วยเตี๋ยวชนิดอื่นมากพอสมควร เพราะต้องใช้เส้นก๋วยเตี๋ยวชนิดหนึ่งที่เรียกว่าเส้นกวยจั๊บสดปรุง แบ่งออกได้เป็น 2 ประเภทใหญ่ ๆ คือ กวยจั๊บน้ำข้น และ กวยจั๊บน้ำใส นอกจากนี้แล้ว ยังมีเส้นกวยจั๊บประเภทหนึ่ง เรียกว่า กวยจั๊บเซี่ยงไฮ้ มีลักษณะเส้นใส ทำมาจากถั่วเหลือง นิยมใช้ทำกวยจั๊บน้ำใส หรือนำไปปรุงเป็นอาหารอย่างอื่นได้ เช่น ยำ หรือ ผัดขี้เมา เป็นต้น
กวยจั๊บเป็นอาหารดั้งเดิมของชาวจีนแต้จิ๋ว คำว่า "กวยจั๊บ" เป็นการเขียนตามที่บัญญัติโดยราชบัณฑิตยสถาน แต่คนไทยนิยมเรียกว่า "ก๋วยจั๊บ" ส่วนเสียงอ่านตามสำเนียงแต้จิ๋วคือ "ก๋วยจับ" คำนี้อาจเขียนเป็นอักษรจีนได้สองแบบคือ จีน: 粿汁; พินอิน: guǒ zhī (กั่วจือ) แปลว่า ซุปเส้นข้าว หรืออีกนัยหนึ่งว่า จีนตัวย่อ: 粿杂; จีนตัวเต็ม: 粿雜; พินอิน: guǒ zá (กั่วจ๋า) แปลว่า เส้นข้าวผสม(เครื่องอื่นๆ)
ลามู ทรามวัยจากต่างดาว

เนื้อเรื่อง

อาตารุหนุ่มจอมกะล่อนได้ถูกคัดเลือกตัวให้ไปแข่งขันกับผู้รุกรานโลก (เผ่ายักษ์) โดยให้แข่งวิ่งไล่จับกับลามู มีเงื่อนไขว่า ถ้าอาตารุสามารถจับเขาของลามูได้ภายใน 10 วัน พวกเผ่ายักษ์จะกลับไป แต่ถ้าไม่ได้โลกจะต้องถูกยึด ผ่านไปวันแล้ววันเล่าก็ไม่มีวี่แววว่าอาตารุจะทำได้ ชิโนบุจึงตัดสินใจไปบอกอาตารุว่าถ้าหากอาตารุทำได้เธอจะแต่งงานกับอาตารุ ด้วยเหตุนี้จึงทำให้อาตารุมีแรงฮึดสู้ขึ้นมา วันต่อมาอาตารุสามารถจับเขาของลามูได้สำเร็จ และด้วยความดีใจเขาจึงหลุดปากออกไปว่า "ชั้นได้แต่งงานแล้ว" ลามูเข้าใจผิดจึงบอกว่า "ตกลง ถ้าพูดถึงขนาดนั้นล่ะก็ ชั้นจะแต่งงานด้วย" และนี่คือที่มาของเรื่องทั้งหมด
หลังจากวันนั้น ลามูตัดสินใจมาอยู่ที่โลกกับอาตารุ และเรียกอาตารุว่า "ดาร์ลิ่ง" ตลอด ลามูมักจะนำเรื่องมาให้อาตารุได้ปวดหัวอยู่เสมอ ไม่ว่าจะเป็นเรื่องเครื่องมืออันทันสมัย ไม่ว่าจะเป็นอาหารต่างดาวที่แสนอร่อยแต่ให้ผลข้างเคียงสุดประหลาด แต่เรื่องที่อาตารุเห็นจะชอบที่สุดก็คงเป็นเรื่อง เพื่อนต่างดาวแสนสวยของลามูนั่นเอง

เสียงตอบรับ

ซีรีส์ชุดหนังสือการ์ตูนมังงะ 「うる星やつら」"ยูเซ ยาสึรา" หรือ ลามู ทรามวัยจากต่างดาว ได้รับรางวัล โชงะกุกังมังงะอวอร์ด (Shogakukan Manga Award) รวมสองสาขา โชเน็ง (Shōnen) โชโจะ (Shōjo) เมื่อปี พ.ศ. 2523  และได้รับรางวัล เซอุงอวอร์ด (Seiun Award) ในงานประกาศรางวัล ครั้งที่ 18 ในปี พ.ศ. 2532  
และลามู ทรามวัยจากต่างดาว ได้รับอันดับ 1 จากการโหวตในประเภทเพลงประกอบยอดเยี่ยม ปี พ.ศ. 2524 ในการประกาศรางวัล อนิเมะกรังด์ปรีซ์ (Anime Grand Prix) ซึ่งจัดโดยนิตยสารอะนิเมจ ในเพลงเปิดชื่อเพลง ラムのラブソング  (Lum no Love Song)  แล้วปีต่อมา พ.ศ. 2525  ตอนที่ 67 ด้วยชื่อตอน 君去りし後 "Kimi sarishi ato" ได้รับการโหวตให้เป็นอันดับ 1 ของรางวัลประเภทตอนสุดประทับใจ
สำหรับในประเทศไทย  ลามู ทรามวัยจากต่างดาว เป็นที่รู้จักดีในประเทศไทยในเวลาไม่นานหลังจากญี่ปุ่นทั้งอนิเมะและหนังสือการ์ตูน   อย่างไรก็ตามการนำเข้าแบบลิขสิทธิ์ถูกต้องที่พอจะมีบันทึกไว้ได้แก่ ภาพยนตร์ ลามู สาวน้อยมหัศจรรย์ ยอดรักนักฝัน (Urusei Yatsura Beautiful Dreamer) ปีพ.ศ. 2543 มีการออกอากาศทางช่อง 9 อ.ส.ม.ท. และมีวีซีดีวางขายภายใต้ลิขสิทธิ์ของไทก้า   รวมทั้งหนังสือการ์ตูน 34 เล่มจบ ตีพิมพ์ลิขสิทธิ์โดย สยามอินเตอร์คอมิกส์
กานู (นักฟุตบอล)

สโมสรอาชีพ

กานูเคยอยู่กับสโมสร Groningen ก่อนที่จะย้ายไปอันเดอร์เลคต์ ต่อมาวันที่ 13 ธันวาคม ค.ศ. 2008 เขาถูกปล่อยยืมตัวให้กับ Cercle Brugge และในวันที่ 30 มิถุนายน ค.ศ. 2009 ก็ได้กลับคืนสู่อันเดอร์เลคต์อีกครั้ง
ในเดือนกุมภาพันธ์ ค.ศ. 2014 กานูย้ายไปเล่นให้กับ Terek Grozny สโมสรในรัสเซียนพรีเมียร์ลีก

บุรีรัมย์ ยูไนเต็ด

กานูย้ายมาบุรีรัมย์ ยูไนเต็ด สโมสรในไทยลีก ในเดือนมิถุนายน ค.ศ. 2016 โดยมีชื่อลงแข่งขันในฟุตบอลถ้วยอย่างไทยลีกคัพและไทยเอฟเอคัพ ซึ่งจะทำให้เขาไม่ได้ลงเล่นในไทยลีก อย่างไรก็ตาม ช่วงต้นฤดูกาล 2017 เขาได้รับบาดเจ็บ จนต้องแยกทางกับสโมสรในที่สุด

โอมอเนีย นิโคเซีย

วันที่ 23 มิถุนายน ค.ศ. 2017 กานูเซ็นสัญญากับสโมสรโอมอเนียในไซปรีออตเฟิสต์ดิวิชัน เขาลงเล่นนัดแรกเมื่อวันที่ 10 กันยายน ค.ศ. 2017 ซึ่งเป็นการพบกับ Ethnikos Achna ในฤดูกาล 2017-18 และจ่ายบอลให้ Matt Derbyshire ทำประตูได้สำเร็จ
มณีรัตน์ คำอ้วน

ประวัติ

มณีรัตน์ คำอ้วน มีชื่อเล่นว่า เอ๋ เกิดเมื่อวันที่ 11 พฤศจิกายน พ.ศ. 2528 เกิดที่จังหวัดสกลนคร เป็นบุตรของโมฮัมเหม็ด ฮุสเซน บิดาชาวบังกลาเทศ กับพยอมศรี ฮุสเซน มารดาชาวไทย เดิมครอบครัวมีฐานะยากจนในจังหวัดร้อยเอ็ด เธอมีพี่สาวหนึ่งคนเกิดในบังกลาเทศชื่อ นฤดี คำอ้วน ซึ่งแยกย้ายกันหลังจากบิดาเสียชีวิต ปัจจุบันเป็นพนักงานต้อนรับบนเครื่องบินของสายการบินแห่งหนึ่ง
มณีรัตน์สำเร็จการศึกษาระดับมัธยมศึกษาที่โรงเรียนขอนแก่นวิทยายน และปริญญาตรี คณะมนุษยศาสตร์ สาขาสื่อสารมวลชน มหาวิทยาลัยรามคำแหง
ช่วงวัยเด็ก มณีรัตน์และพี่สาวจะช่วยมารดาทำและขายโรตีบนรถเข็น เมื่อมีฐานะขึ้นบิดาจึงทำอาชีพรับเหมาตามต่างจังหวัด แต่ทุกอย่างจึงเปลี่ยนแปลงเมื่อบิดาเสียชีวิต มารดาต้องกลายมาเป็นเสาหลักของครอบครัวแทน เธอจึงต้องกลับมาช่วยมารดาขายโรตีอีกครั้ง ต่อมาเมื่อมารดามีปัญหาด้านสุขภาพ มณีรัตน์จึงออกหางานทำ เบื้องต้นเธอทำงานเป็นพนักงานขายของตามบ้าน, แคชเชียร์ และนักแสดงประกอบ ซึ่งจากการเป็นนักแสดงประกอบนี้เอง ทำให้เธอได้เรียนรู้และมีประสบการณ์เกี่ยวกับการแสดง ซึ่งภายหลังเธอแคสต์ได้ภาพยนตร์เรื่อง เพื่อนสนิท และได้รับบทเป็น นุ้ย
แม้มณีรัตน์จะเป็นลูกครึ่งที่มีบิดาเป็นชาวบังกลาเทศ แต่เธอเองกลับคิดว่าเธอแทบไม่มีความเป็นบังกลาเทศหลงเหลืออยู่เลย "คุณพ่ออยู่ที่นี่ตั้งแต่เด็กและไม่เคยกลับบ้านเลยตั้งแต่หนูจำความได้ คุณพ่อใช้ชีวิตแบบไทยๆ ความเป็นลูกครึ่งในตัวหนูเลยไม่ค่อยมีค่ะ ส่วนเรื่องวัฒนธรรม คุณพ่ออาจจะมีหวง มีข้อบังคับเป็นกฎเกณฑ์ของที่บ้านบ้าง หลัก ๆ ที่ได้รับมาน่าจะเป็นเรื่องอาหารการกิน พ่อชอบกินแกงขมิ้นรสจัด แต่ความเป็นอยู่ก็เป็นแบบไทย ๆ เลยค่ะ" และครอบครัวของเธอนับถือศาสนาอิสลาม
อัลมาดา

การขนส่ง

สะพาน 25 เมษายน เป็นสะพานที่เชื่อมต่อระหว่างลิสบอนกับอัลมาดา ทอดยาวข้ามแม่น้ำเทกัส ตัวเมืองมีระบบรถไฟฟ้ารางเบา Metro Transportes do Sul ซึ่งให้บริการทั้งในเขตเกรเทอร์ลิสบอนและเทศบาล Seixal